Agterstallige huur sluit Klein-Brak se poskantoorFoto bloot ter illustrasie. (Foto: SA Post Office/Twitter) Die poskantoor op Klein‑Brak naby Mosselbaai in die Wes-Kaap, is die afgelope naweek gesluit weens die poskantoor se versuim om sy huur te betaal. Die Suid-Afrikaanse Poskantoor (Sapo) sê hy is al geruime tyd finansieel in die knyp en kan nie al sy verpligtinge nakom nie. ŉ Kennisgewing oor die tydelike sluiting van Klein‑Brak se poskantoor is op die venster van die poskantoor aangebring om inwoners van die gebied daarvan in kennis te stel. “Indien jy normaalweg jou medikasie, belangrike pos, ensovoorts van [hierdie poskantoor] kry, tref asseblief ander reëlings,” lui die kennisgewing. ŉ Kennisgewing oor die tydelike sluiting van Klein‑Brak se poskantoor. (Foto: Verskaf) Johan Kruger, woordvoerder van die poskantoor, het aan Maroela Media bevestig dat Klein‑Brak se poskantoor tans in ŉ dispuut is met die eienaar van die gebou waaruit die poskantoor bedryf word. “Die betrokke poskantoor is agterstallig met sy huur,” het Kruger erken. “Die poskantoor beplan wel om die dispuut op te los en beskou die sluiting as tydelik.” Die poskantoor het onderneem om die uitstaande bedrag aan die eienaar van die gebou terug te betaal, maar kon nie die totale bedrag in hierdie stadium bekend maak nie. Volgens Kruger het die poskantoor se inkomste tydens die Covid-19-pandemie getuimel “en het dit nog nie ten volle daarvan herstel nie”. “Gevolglik kan [die poskantoor] sy finansiële verpligtinge slegs gedeeltelik nakom.” Die vakbond Solidariteit het reeds die poskantoor hof toe gesleep nadat dit aan die lig gekom het dat Sapo agterstallig is met die betaling van huidige werkers en pensioenarisse se mediesefondsbydraes. MEDiPOS eis nou die agterstallige bydraes van lede wie se mediese fonds reeds opgeskort is. Dit is onduidelik tot wanneer die poskantoor op Klein‑Brak, wat slegs twee werknemers het om die klein gemeenskap te bedien, gesluit sal wees. “Alle poskantore lewer belangrike dienste aan hul gemeenskappe en daarom beplan ons om die tak so gou moontlik te heropen,” sê Kruger. “Tot dan word die personeellede by ander poskantore in die omgewing geakkommodeer.” Alternatiewe poskantore is die Groot‑Brakrivier-poskantoor wat sowat 10 km van Klein‑Brak geleë is en die een in Mosselbaai wat sowat 13 km weg is.